Sewe sterf, 54 beseer toe bus, trok botsDie ongeluk het op die N8 tussen Bloemfontein en Thaba Nchu plaasgevind (Foto: Verskaf) Altesaam sewe mense is dood en 54 beseer in ŉ botsing waarin ’n Interstate-bus en ’n afleweringsvragmotor op die N8-snelweg tussen Bloemfontein en Thaba Nchu in die Vrystaat betrokke was. Die ongeluk het Donderdag omstreeks 06:00 plaasgevind. Volgens Hillary Mophete, woordvoerder van die departement van polisie, paaie en vervoer, het die vragmotor die bus probeer verbysteek en in die proses teen die bus vasgery. Die bestuurders van die bus en die vragmotor het in die ongeluk omgekom asook vyf van die bus se passasiers. Daar was meer as 60 passasiers op die bus. Altesaam sewe mense het in die ongeluk omgekom (Foto: Verskaf) “Al sewe oorledenes is op die toneel dood verklaar,” bevestig Mophete. “Drie passasiers het kritieke beserings opgedoen, terwyl 19 matige beserings en 32 geringe beserings opgedoen het.” Die beseerdes is deur paramedici op die toneel behandel voordat hulle na verskillende hospitale geneem is. “Van die beseerdes is 22 na die Botshabelo-hospitaal in Botshabelo geneem en nege na die Moroka-hospitaal op Thaba Nchu. Ses van die mense van matige tot kritieke beserings opgedoen het, is na die Pelonomi-hospitaal in Bloemfontein gehaas, terwyl een persoon met kritieke beserings na die Life Rosepark-hospitaal in Bloemfontein geneem is.” George Mokgothu, uitvoerende direkteur van Interstate Bus Lines, sê ’n reaksieplan is geïmplementeer, wat die hoogste prioriteit op die welstand en veiligheid van ons passasiers en werknemers plaas. “Ons kommunikeer voortdurend met ons noodreaksiespan, die owerhede, mediese spanne en passasiers op die terrein. Ons harte en gebede gaan uit na diegene wat in hierdie ongeluk betrokke was. Ons verbind ons daartoe om bykomende inligting te verskaf soos en wanneer dit beskikbaar gemaak word,” het Mokgothu gesê.